Björk
Björk, egl. Björk Guðmundsdóttir, f. 21.11.1965, islandsk sanger. Hun indspillede sin første plade i 1977 som 11-årig og fik sit internationale gennembrud i gruppen Sugarcubes.
Siden udgivelsen af soloalbummet Debut (1993) har hun haft en både kunstnerisk og kommercielt yderst succesfuld solokarriere. Med sin bemærkelsesværdige stemme og sine pladeudgivelser, fx Post (1995), Homogenic (1997) og den vokalbaserede Medúlla (2004), har hun været stildannende inden for electronica-genren. Også live har hun med sin karismatiske optræden været en af 1990'ernes store kunstnere.
Björk medvirkede som skuespiller i Lars von Triers Dancer in the Dark (2000), hvortil hun indspillede soundtracket Selmasongs (2000). Trods det konfliktladede samarbejde med von Trier blev Björk ved filmfestivalen i Cannes valgt som årets kvindelige skuespiller for rollen som Selma.